Rīgas pilsēta sabiedriskajā transportā pērn tika pārvadāti 143,4 miljoni pasažieru, kas ir par 144 miljoniem mazāk nekā 2006.gadā, liecina Rīgas pašvaldības publiskais pārskats par 2016.gadu.
Rīgas pilsētas sabiedriskajā transportā - autobusos, tramvajos un trolejbusos - 2016.gadā tika pārvadāti 143,4 miljoni pasažieru, kas ir par 3,4 miljoniem jeb 2,3% mazāk nekā iepriekšējā gadā. Desmit gadu laikā visvairāk jeb 287,4 miljoni pasažieru tika pārvadāti 2006.gadā, bet vismazāk jeb 133 miljoni pasažieru tika pārvadāti 2010.gadā.
Rīgas domes piešķirtos braukšanas maksas atvieglojumus 100% apmērā izmantoja 44,2% pasažieru, bet piešķirtos braukšanas maksas atvieglojumus daļējā apmērā izmantoja 18,6% no kopējā pārvadāto pasažieru skaita. Valsts noteiktās braukšanas maksas atlaides izmantoja 4,2% no kopējā pārvadāto pasažieru skaita.
Pārskata gadā pašvaldības SIA "Rīgas satiksme" nodrošināja pasažieru pārvadājumus deviņos tramvaja, 19 trolejbusa un 55 pilsētas autobusu un 21 paaugstināta servisa autobusu maršrutā. Kopējais pilsētas sabiedriskā transporta tīkla garums 2016.gadā veidoja 1 559 kilometrus.